ಬಿಜೆಪಿ ಆರ್ಭಟಕ್ಕೆ ದೀದಿ ಕೋಟೆ ಗಢಗಢ ಪ್ರತಿತಂತ್ರಕ್ಕಾಗಿ ಬಿಜೆಪಿ ವಿರೋಧಿ ನಾಯಕರಿಗೆ ಆಹ್ವಾನ ಪಶ್ಚಿಮ ಬಂಗಾಳದಲ್ಲಿ ಆರಂಭವಾಗಿರುವ ಬಿಜೆಪಿ ಹಾಗೂ ಟಿಎಂಸಿ ನಡುವಿನ ಜಿದ್ದಾಜಿದ್ದಿ ದಿನಕ್ಕೊಂದು ಸ್ವರೂಪ ಪಡೆದುಕೊಂಡಿದೆ. ಏಟಿಗೆ ಎದುರೇಟು ಅಂತಾ ಹಠಕ್ಕೆ ಬಿದ್ದಿರೋ ಎರಡೂ ಪಕ್ಷಗಳು, ಮುಂದಿನ ಚುನಾವಣೆಗಾಗಿ ತೊಡೆ ತಟ್ಟಿ ನಿಂತಿವೆ. ಟಿಎಂಸಿ ವಿರುದ್ಧ ಸರ್ಜಿಕಲ್ ಸ್ಟ್ರೈಕ್ ನಡೆಸುತ್ತಿರುವ ಬಿಜೆಪಿ ದಿನಕ್ಕೊಬ್ಬರಂತೆ ಆಪರೇಷನ್ ಕಮಲದ ಮೂಲಕ ಪಕ್ಷಕ್ಕೆ ಸೇರಿಸಿಕೊಳ್ಳುತ್ತಿದೆ. ಇದು ಮಮತಾ ಬ್ಯಾನರ್ಜಿ ಅವರ ನಿದ್ದೆಗೆಡಿಸಿದ್ದು, ಮತ್ತೆ ಬಂಗಾಳದ ಕೋಟೆ ನನ್ನದೇ ಅಂತಾ ಹೇಳಬೇಕೆಂದರೆ ಬಿಜೆಪಿ ವಿರುದ್ಧ ಪ್ರತಿಷ್ಠೆಯ ಪೈಪೋಟಿ ಅನಿವಾರ್ಯವಾಗಿದೆ. ಆದರೆ ಬಿಜೆಪಿ ಸ್ಟ್ರೋಕ್ ಮೇಲೆ ಸ್ಟ್ರೋಕ್ ಕೊಡುತ್ತಿರೋದ್ರಿಂದ ಇರುಸು, ಮುರಿಸುಗೊಂಡಿರುವ ದೀದಿ, ಇದೀಗ ಪಕ್ಷಕ್ಕೆ ಬಲ ತುಂಬಲು ಮಿತ್ರರನ್ನ ಎದುರು ನೋಡುತ್ತಿದ್ದಾರೆ. ಮಿತ್ರರನ್ನ ಆಹ್ವಾನಿಸಿದ ಮಮತಾ ಹೌದು.. ಬಿಜೆಪಿಗೆ ಎಚ್ಚರಿಕೆ ನೀಡುವ ಉದ್ದೇಶ ಹಾಗೂ ಮುಂದಿನ ಚುನಾವಣೆಯ ಪ್ರಚಾರದ ಒಂದು ಭಾಗವಾಗಿ ಮಮತಾ ಬ್ಯಾನರ್ಜಿ ಬೃಹತ್ ಸಮ್ಮೇಳನವನ್ನ ಆಯೋಜಿಸಲಿದ್ದಾರೆ. ಈ ಸಮ್ಮೇಳನಕ್ಕೆ ದೇಶದಲ್ಲಿರುವ ತನ್ನ ಮಿತ್ರ ಪಕ್ಷಗಳ ಪ್ರಭಾವಿ ನಾಯಕರಿಗೆ ಆಹ್ವಾನ ನೀಡುತ್ತಿದ್ದಾರಂತೆ. ಕೋಲ್ಕತ್ತಾದಲ್ಲಿ ನಡೆಯಲಿರುವ ಬೃಹತ್ ಱಲಿಯಲ್ಲಿ ಎಲ್ಲಾ ಬಿಜೆಪಿ ವಿರೋಧಿ ರಾಜಕೀಯ ಪಕ್ಷಗಳ ಧುರೀಣರನ್ನ ಒಂದೇ ವೇದಿಕೆ ಮೇಲೆ ಕರೆತಂದು ಶಕ್ತಿ ಪ್ರದರ್ಶನಕ್ಕೆ ದೀದಿ ಮುಂದಾಗಿದ್ದಾರೆ ಎನ್ನಲಾಗಿದೆ. ಮಾತ್ರವಲ್ಲ ಟಿಎಂಸಿ ಪರ ಪ್ರಚಾರ ನಡೆಸುವಂತೆ ಮನವಿ ಮಾಡಿಕೊಳ್ಳಲಿದ್ದಾರೆ ಅನ್ನೋ ಮಾಹಿತಿ ಇದೆ. ಇದೇ ಕಾರಣಕ್ಕೆ ಮಮತಾ, ಎನ್ಸಿಪಿ ಮುಖ್ಯಸ್ಥ ಶರದ್ ಪವಾರ್ ಅವರ ಜೊತೆ ದೂರವಾಣಿ ಮೂಲಕ ಸುದೀರ್ಘ ಮಾತುಕತೆ ನಡೆಸಿದ್ದಾರೆ. ಈ ವೇಳೆ ಕೇಂದ್ರ ಸರ್ಕಾರ ತನ್ನ ಅಧಿಕಾರವನ್ನ ದುರುಪಯೋಗಪಡಿಸಿಕೊಂಡು ರಾಜ್ಯದ ಆಡಳಿತದ ಮೇಲೆ ತೀವ್ರ ಹಸ್ತಕ್ಷೇಪ ನಡೆಸುತ್ತಿದೆ ಎಂದು ಪವಾರ್ ಬಳಿ ದೂರಿದ್ದಾರೆ ಎನ್ನಲಾಗಿದೆ. ಪವಾರ್ ಹಾಗೂ ದೀದಿ ಮಧ್ಯೆ ಏನೆಲ್ಲಾ ಚರ್ಚೆ ಆಗಿದೆ..? ಬಂಗಾಳವನ್ನ ಅಸ್ಥಿರಗೊಳಿಸಲು ಬಿಜೆಪಿ ಯತ್ನಿಸುತ್ತಿದೆ. ರಾಜ್ಯಕ್ಕೆ ನೀಡಲಾಗಿರುವ ವಿಶೇಷ ಹಕ್ಕುಗಳನ್ನ ಉಲ್ಲಂಘನೆ ಮಾಡ್ತಿದೆ. ಕೇಂದ್ರದ ಸ್ವತಂತ್ರ ಏಜೆನ್ಸಿಗಳನ್ನು ಬಿಜೆಪಿ ದುರುಪಯೋಗಪಡಿಸಿಕೊಳ್ತಿದೆ. ನಮ್ಮ ರಾಜ್ಯದಲ್ಲಿ ಮುಂದಿನ ನಾಲ್ಕು ತಿಂಗಳಲ್ಲಿ ಚುನಾವಣೆ ನಡೆಯಲಿದೆ. ಇದಕ್ಕಾಗಿಯೇ ಬಿಜೆಪಿ ಈ ಎಲ್ಲಾ ಸರ್ಕಸ್ ಮಾಡ್ತಿದೆ. ಇದು ನಮ್ಮನ್ನ ದುರ್ಬಲಗೊಳಿಸಲು ಮಾಡ್ತಿರುವ ಸಂಚಾಗಿದೆ ಅಂತಾ ಬೇಸರದಿಂದ ಮಮತಾ ಶರದ್ ಪವಾರ್ ಬಳಿ ಮಾಹಿತಿಯನ್ನ ಹಂಚಿಕೊಂಡಿದ್ದಾರೆ ಅಂತಾ ಹೇಳಲಾಗಿದೆ. ಬಂಗಾಳಕ್ಕೆ ಹೋಗ್ತಾರಂತೆ ಪವಾರ್ ಚರ್ಚೆ ಬಳಿಕ ಪವಾರ್, ಮಮತಾಗೆ ಅಗತ್ಯ ಬಿದ್ದರೆ ಬಂಗಾಳಕ್ಕೆ ತಾವು ಬರೋದಾಗಿ ಭರವಸೆ ನೀಡಿದ್ದಾರೆ ಎಂದು ಎನ್ಸಿಬಿ ವಕ್ತಾರ ನವಾಬ್ ಮಲಿಕ್ ಮಾಧ್ಯಮಗಳಿಗೆ ತಿಳಿಸಿದ್ದಾರೆ. ಇದರ ಮಧ್ಯೆ ಮಮತಾ ಹಾಗೂ ಪವಾರ್ ರಾಷ್ಟ್ರೀಯ ನಾಯಕರ ಜೊತೆ ಪಶ್ಚಿಮ ಬಂಗಾಳದ ಚುನಾವಣೆ ವಿಚಾರವಾಗಿ ಮಾತುಕತೆ ನಡೆಸುವ ಸಾಧ್ಯತೆ ಇದೆ ಎನ್ನಲಾಗಿದೆ. ಇದರ ಉದ್ದೇಶ ಪಶ್ಚಿಮ ಬಂಗಾಳದ ಚುನಾವಣೆ ಸಂದರ್ಭದಲ್ಲಿ ಯುಪಿಎನ ಎಲ್ಲಾ ನಾಯಕರೂ ಮಮತಾಗೆ ಬೆನ್ನೆಲುಬಾಗಿ ನಿಲ್ಲಬೇಕು ಅನ್ನೋದಾಗಿದೆ. ಹೀಗಾಗಿ ಶೀಘ್ರದಲ್ಲಿ ಈ ಇಬ್ಬರು ನಾಯಕರು ರಾಷ್ಟ್ರೀಯ ನಾಯಕರ ಜೊತೆ ಸಭೆ ನಡೆಸುವ ಸಾಧ್ಯತೆ ಇದೆ. ಬೆನ್ನಿಗೆ ನಿಂತ ನಾಯಕರಿಗೆ ಕೃತಜ್ಞತೆ ಸಲ್ಲಿಸಿದ ದೀದಿ ಜೆಪಿ ನಡ್ಡಾರ ಬೆಂಗಾವಲು ವಾಹನದ ಮೇಲೆ ನಡೆದ ದಾಳಿ ಬಳಿಕ ಅವರಿಗೆ ಭದ್ರತೆ ನೀಡುತ್ತಿದ್ದ ಐಪಿಎಸ್ ಅಧಿಕಾರಿಗಳನ್ನ ಕೇಂದ್ರ ಸರ್ಕಾರ ವಾಪಸ್ ಕರೆಸಿಕೊಂಡು ಕೇಂದ್ರದ ಸೇವೆಗೆ ನಿಯೋಜಿಸಿಕೊಂಡಿದೆ. ಇದನ್ನ ಮಮತಾ ಬ್ಯಾನರ್ಜಿ ತೀವ್ರವಾಗಿ ವಿರೋಧಿಸಿದ್ದಾರೆ. ಅಲ್ಲದೇ ದೆಹಲಿ ಸಿಎಂ ಅರವಿಂದ್ ಕೇಜ್ರಿವಾಲ್, ಡಿಎಂಕೆ ಮುಖ್ಯಸ್ಥ ಎಂಕೆ ಸ್ಟಾಲಿನ್, ಕ್ಯಾಪ್ಟನ್ ಅಮರಿಂದರ್ ಸಿಂಗ್, ಅಶೋಕ್ ಗೆಹ್ಲೋಟ್, ಸೇರಿದಂತೆ ಹಲವು ಮಂದಿ ಮಮತಾ ಪರ ಬ್ಯಾಟ್ ಬೀಸಿ, ಕೇಂದ್ರ ಸರ್ಕಾರದ ನಡೆಯನ್ನ ಟೀಕಿಸಿದ್ದರು. ಇದಕ್ಕೆ ಮಮತಾ ಬ್ಯಾನರ್ಜಿ ಟ್ವೀಟ್ ಮಾಡಿ ತಮ್ಮ ಪರ ನಿಂತ ಎಲ್ಲಾ ನಾಯಕರಿಗೂ ಕೃತಜ್ಞತೆಗಳನ್ನ ತಿಳಿಸಿದ್ದಾರೆ. ಈ ಮೂಲಕ ಆಯಂಟಿ ಬಿಜೆಪಿ ನಾಯಕರನ್ನ ವಿಶ್ವಾಸಕ್ಕೆ ತೆಗೆದುಕೊಂಡು ಭಾರತೀಯ ಜನತಾ ಪಕ್ಷದ ವಿರುದ್ಧದ ಚುನಾವಣೆಯನ್ನ ಎದುರಿಸುವ ಇರಾದೆಯಲ್ಲಿ ಮಮತಾ ಇದ್ದಾರೆ. ಆದರೆ ತಂತ್ರದ ಮೇಲೆ ಪ್ರತಿತಂತ್ರವನ್ನ ಹಣೆಯುತ್ತಿರುವ ಬಿಜೆಪಿಗೆ ಮಮತಾ ಬ್ಯಾನರ್ಜಿಗೆ ಸೆಡ್ಡು ಹೊಡೆಯೋದು ಅಷ್ಟು ಸುಲಭವೂ ಅಲ್ಲ. ಆದರೂ ಮಮತಾ ಬ್ಯಾನರ್ಜಿ ಅಷ್ಟು ಈಸಿಯಾಗಿ ಬಗ್ಗುವ ನಾಯಕಿಯೂ ಅಲ್ಲ ಅನ್ನೋದನ್ನ ಯಾರೂ ಅಲ್ಲಗಳೆಯುವಂತಿಲ್ಲ. ವಿಶೇಷ ವರದಿ: ಗಣೇಶ್ ಕೆರೆಕುಳಿ, ಡಿಜಿಟಲ್ ಡೆಸ್ಕ್